b'\n_START_ARTICLE_\nFinneidfjord\n_START_SECTION_\nHistorie\n_START_PARAGRAPH_\nI 1925 ble det anlagt margarinfabrikk i Finneidfjord. Helgeland Margarinfabrikk AS hadde flere popul\xc3\xa6re margarinmerker i sitt sortiment, blant annet varemerket \xc2\xabVeslem\xc3\xb8y\xc2\xbb som var margarin iblandet sm\xc3\xb8r. Fabrikken ble kj\xc3\xb8pt opp og lagt ned i 1973. _NEWLINE_I stedet ble det bygget en kaviarfabrikk p\xc3\xa5 stedet. Her ble det produsert Mills kaviar frem til 5. januar 2007, da fabrikken ble nedlagt. Mills-konsernet flyttet kaviarproduksjonen til Trondheim, mens produksjonen av \xc2\xabDelikat sild\xc2\xbb ble flyttet fra Trondheim til Polen. Nedleggelsen av fabrikken utl\xc3\xb8ste sterke reaksjoner, blant annet fordi Mills-konsernet i realiteten avviklet en l\xc3\xb8nnsom bedrift. En folkeaksjon ble startet, og den 23. november 2004 overrakte sogneprest  Harold Holtermann n\xc3\xa6rmere 3000 underskrifter til ledelsen i Mills i protest mot planene om nedleggelse._NEWLINE_20. juni 1996 gikk det et st\xc3\xb8rre strandsoneskred p\xc3\xa5 stedet. Ei strand, to hus og ca. 400 meter av E6 raste ut i fjorden. I tillegg til at 4 mennesker d\xc3\xb8de, s\xc3\xa5 f\xc3\xb8rte skredet til at Nordlandsbanen og E6 ble stengt i flere dager, uten ferjefrie omkj\xc3\xb8ringsmuligheter.'